text: София. Вече е готов докладът за промяна на механизма за "зеления" билет и той ще бъде обсъден на следващия Общински съвет. Това каза кметът на София Йорданка Фандъкова в интервю за предаването "Здравей, България" по Нова телевизия. "Проблемът с качеството на въздуха е най-голямата ми грижа в последните години. Имаме чувствително подобрение в последните години, като миналата година постигнахме средногодишната норма при замърсяването. Комплекс от фактори довеждат до замърсяването на въздуха. Вчера и днес нямаме проблем със замърсяването на въздуха в София. Иска ми се да няма огромни пикове на замърсяването. То идва главно от отоплението на твърдо гориво - въглища и дърва. 55 000 домакинства в София се отопляват на въглища и дърва. Това не са само определени квартали", посочи кметът.
  "Защитихме два проекта за подмяна на отоплителните инсталации на домакинствата. Вече имаме пожелали над 5 500 домакинства за това. Имаме капацитет за около 20 000. Имаме и други мерки. Вече на 500 къщи сме поставили филтри на комините, които намаляват над 80% излъчваните вредни емисии. Запрашаването в града идва и от прах от строителни обекти, както и от колите, които излизат от кални зелени пространства. Работим по една нова програма за облагородяване на такива точки. 76 са точките, които сме маркирали за облагородяване. Резултатите са плавни и бавни, но работим целенасочено по този въпрос вече няколко години", каза още Фандъкова.
  "Вече е готов докладът за промяна на механизма за дните за превишение на замърсяването и за "зеления" билет. Това ще позволява при по-малки превишения и по-гъвкаво да се въвежда тази мярка. Докладът ще се гледа на следващия Общински съвет. Промяната ще доведе до това той да се въвежда вместо при над 200 микрограма на куб. метър при две станции, да се въвежда при над 150 микрограма на две от станциите. Това е решение на Общинския съвет, което трябва да се вземе. Механизмът се спазва точно, но не е достатъчно гъвкав. При тези промени ще можем да обявяваме въвеждането на мерките много по-рано – вместо да следим от 0.00 часа до 24.00 часа, ще следим от 16.00 часа до 16.00 часа", посочи кметът.
  По темата за зимната обстановка в столицата, кметът посочи: "Никога не съм доволна от работата на снегопочистващите фирми, но успяхме да осигурим движението на градския транспорт. Целта беше да се осигури движението по основните булеварди и улици и след това да се премине към кварталните улици и да се продължи с тротоарите и пешеходните пространства".
  "Днес разпоредих да се продължи чистенето на тротоари, квартални улици и пешеходни пространства. Най-важната задача е движението да може да се осъществява в града. Много ниски са температурите и хората трябва да бъдат внимателни. Над 60 снегорина тази нощ обработваха против заледяване, но трябва да бъдем внимателни", допълни тя